Poliţia Română a emis, astăzi, un avertisment pentru toţi cei care se plimbă pe plajele litoralului românesc şi care pot găsi unul dintre pachetele cu droguri pierdute de traficanţi în Marea Neagră.

De Redactia Observator . Publicat pe 06.04.2019 la 12:00 Actualizat pe 06.04.2019 la 17:03

Apel al Poliţiei pentru cei care găsesc droguri pe plajă: 'Nu deschideţi pachetele cu cocaină'

UPDATE 12.50. Poliţiştii au descoperit peste 100 de kilograme de cocaină pe plajele Cap Aurora, Olimp, Tuzla, Costineşti, Mamaia, Năvodari şi spre Gura Portiţei în Delta Dunării.

Poliţiştii avertizează oamenii să nu deschidă astfel de pachete cu droguri pentru că îşi pot pune viaţa în pericol.

Poliţia Română a emis, astăzi, un avertisment pentru toţi cei care se plimbă pe plajele litoralului românesc şi care pot găsi unul dintre pachetele cu droguri pierdute de traficanţi în Marea Neagră.

"Avertizăm cetățenii din zona litoralului românesc să nu deschidă pachete pe care le găsesc pe plajă, să anunțe cel mai apropiat polițist sau să sune la 112, dacă găsesc astfel de colete.

Acestea pot conține droguri cu o concentrație foarte mare (peste 90%), ce pot pune în pericol viața!

În momentul de față, pe litoralul Mării Negre, este în derulare o amplă operațiune, într-un dosar de trafic de droguri, derulată de polițiști, polițiști de frontieră și jandarmi, sub coordonarea DIICOT", se arată în apelul Poliţiei.

Pachete cu droguri găsite pe plajele din Năvodari şi Vadu

Reporterii Observator au aflat, în exclusivitate, că mai multe pachete cu droguri au fost aduse la mal, pe plajele din Năvodari şi Vadu.

Drogurile au fost descoperite, ieri după-amiază, de mai mulţi oameni care se plimbau pe plajă.

Cocaina face parte din transportul de peste o tonă pe care traficanţii l-au pierdut în Marea Neagră, pe 22 martie.

Astăzi, pachetele cu droguri au fost căutate de Poliţie, inclusiv cu un elicopter care a survolat întreg litoralul românesc.